Elize Cawood vereer met haar eie roos – DEKAT
Die bekroonde en gewilde aktrise Elize Cawood het die afgelope naweek ŉ pragtige wit roos met sagte pienk skakerings…met haar eie naam ryker geword. Die Elize Cawood-roos is deur Suid-Afrika se ‘rooskoning’, Ludwig Taschner van Ludwig’s Roses, aan haar oorhandig uit erkenning vir haar bydrae die afgelope 40 jaar tot Suid-Afrika se teater-, rolprent- en TV-bedryf. Ten aanskoue van talle genooides en besoekers aan die jaarlikse Rosefees op Ludwig se roosplaas, is die Elize Cawood-roos gepas met vonkelwyn ‘gedoop’.
Elize, wat haar liefde vir tuinmaak by haar pa en ma op hul plaas in die distrik Bothaville geëerf het, is self ŉ geesdriftige en passievolle tuinier wat veral van wit rose hou. Sy het haar gelyknamige roos uit honderde proefrose op Ludwig’s Rose Farm, noord van Pretoria, uitgekies.
Die Elize Cawood-roos spog met pêrelwit blomkelke met ŉ sagte pienk kern. Elke blom het die perfekte, klassieke vorm van die hibriedteeroos, wat dit ŉ uitstekende tuinroos maak met ‘n groot aantal blomme vir die pot – ŉ aanwins vir enige tuin!
By DEKAT| 2017-10-17T12:07:53+00:00	October 11th, 2017|Uncategorized|